V čase, keď máme chuť sa hýbať či športovať o niečo viac ako inokedy – pravdaže, ak nás neunaví až príliš páliace slnko – prinášame inšpiratívne príbehy zo športového sveta. Na titulnej strane je futbalista Martin Dúbravka, ktorý sa po deviatich rokoch nenápadnej kariéry v Žiline, dánskom Esbjergu, Liberci a Prahe zrazu presadil ako jeden z najlepších brankárov Premier League. Aby to však nebolo len o športe, venujeme sa aj rodinnej firme, ktorá tri desaťročia vyrába nábytok pre prestížne hotelové siete, či málo známym faktom o pristátí na Mesiaci, od ktorého ubehlo už 50 rokov.
Hviezda menom Heco
Rok študoval ekonómiu, hrá na klavíri, investuje do nehnuteľností, ale na sto percent sa venuje jedinej veci – futbalu. Neplašil sa, za úspechmi šiel postupnými krokmi a pred tridsiatkou, po prestupe do Newcastle United, sa Martin Dúbravka vypracoval na jedného z najlepších brankárov anglickej Premier League.
Serenino eso
Najlepšia športovkyňa všetkých čias sa rozhodla pretaviť svoju hru a meno do startupového investovania a venture podnikov. A podarilo sa jej nájsť model, s ktorým prehrá len ťažko.
Z Bánoviec do sveta
Rodinná nábytkárska spoločnosť Idona funguje už 30 rokov. Interiéry na mieru dodáva pre prestížne hotelové siete a inštitúcie v západnej Európe.
Nebotyčné ambície
Z Trenčína do Afriky, Ameriky a najnovšie aj do Číny. Ak by sme chceli opísať cestu dvoch kamarátov, niekdajších spolužiakov z gymnázia Júliusa Beritha a Pavla Grmana v úplnej geografickej skratke, znela by asi takto. Ale bola by to škoda – lebo aj odbočky či nečakané zastavenia robia ich "cestovanie" biznisom s leteckými simulátormi zaujímavým a posunuli ich spoločnú firmu Virtual Reality Media (VRM) novým smerom.
50 rokov na Mesiaci
Pri príležitosti 50. výročia pristátia človeka na Mesiaci sme doplnili fotografie z archívu NASA menej známymi príbehmi, ktoré predchádzali tejto veľkej udalosti a ktoré prišli po nej.